**Tisztelt Hölgyem/Uram!**

A Debreceni Egyetem Kémia Intézete régóta képez - elsősorban, de nem kizárólag - régiónk számára vegyész, vegyészmérnök, gyógyszerész, biomérnök, anyagmérnök szakembereket, akiknek jelentős hányada végzést követően analitikai kémiai jellegű munkát végez. Ezt a tényt hallgatóink nappali képzésénél is figyelembe vesszük, és ezért az utóbbi években jelentős fejlesztések történtek az analitikai kémia oktatása-kutatása területén (pl. NMR, MALDI-TOF, HPLC-MS, GC-MS, CE-MS, ICP-AES módszerek oktatása).

Sok évvel ezelőtt Intézetünkben folytak már analitikai kémiai posztgraduális (más néven szakmérnöki) levelező képzések. Erre az önköltséges képzésre akkoriban egyértelmű igény mutatkozott. E korábbi tapasztalatainkra, az intézetünben történt jelentős analitikai műszerfejlesztésekre, illetve az analitikai kémiában jelenleg érvényesülő tendenciákra alapozva, 2021-ben elindítjuk a Műszeres analitika szakirányú továbbképzési szakot. Célunk továbbra is az, hogy a különböző cégekben, intézményekben és tudományos műhelyekben dolgozó szakemberek szakmai továbbfejlődését elősegítsük, az analitikai kémiai munkához szükséges szakismereteket jelentősen bővítsük.

Annak érdekében, hogy ez a képzési forma a lehető legjobban illeszkedjen az Ön cége/intézménye elvárásaihoz és igényeihez, szeretnénk megtudni véleményét a tantervvel és képzésünkkel kapcsolatban, ezért egy rövid kérdőív kitöltésére szeretnénk kérni.

A képzésről részletesebb információk és a képzés tanterve az inorg.unideb.hu/muszeres weblapon is elérhető.

Segítségét előre is köszönjük!

Debrecen, 2021. január 20.

Tisztelettel:

|  |  |  |
| --- | --- | --- |
| Dr. Gáspár Attila |  |  |
| tanszékvezető egyetemi tanár, szakfelelős |  |  |